b"\n_START_ARTICLE_\nAntoni Marsinyach i Sellar\xc3\xa8s\n_START_SECTION_\nTraject\xc3\xb2ria esportiva\n_START_PARAGRAPH_\nMarsinyach comen\xc3\xa7\xc3\xa0 a competir en motociclisme de velocitat amb una Bultaco 250 cc, aconseguint \xc3\xa8xits importants com ara la vict\xc3\xb2ria a les 24 Hores de Montju\xc3\xafc i un Campionat estatal de resist\xc3\xa8ncia en aquesta cilindrada._NEWLINE_M\xc3\xa9s tard canvi\xc3\xa0 a la disciplina de l'enduro (aleshores anomenat Tot Terreny) com a pilot oficial d'OSSA, esdevenint un dels m\xc3\xa0xims aspirants al Campionat estatal durant els anys 70 i 80. Tenia com a m\xc3\xa0xims rivals a Narc\xc3\xads Casas O Rei, Josep Maria (Bub\xc3\xba) Casanovas, Joan Bellsol\xc3\xa0, Josep Maria Pibernat i m\xc3\xa9s tard Carles Mas (amb qui l'uneix una bona amistat). Durant aquella \xc3\xa8poca compet\xc3\xad tamb\xc3\xa9 espor\xc3\xa0dicament en motocr\xc3\xb2s._NEWLINE_Malgrat la seva alta qualificaci\xc3\xb3, Marsi tingu\xc3\xa9 en Narc\xc3\xads Casas un contrincant imbatible i s'hagu\xc3\xa9 de conformar amb el subcampionat en for\xc3\xa7a ocasions. El 1974 aconsegu\xc3\xad el seu primer t\xc3\xadtol una mica de retruc, ja que aquell any Casas es lesion\xc3\xa0 fortament en topar amb Bub\xc3\xba Casanovas enmig de Prats de Llu\xc3\xa7an\xc3\xa8s en plena cursa, restant fora de combat una bona temporada._NEWLINE_Quan la seva marca de sempre, OSSA, f\xc3\xa9u fallida i tanc\xc3\xa0 les portes, Marsinyach pass\xc3\xa0 a l'equip oficial de Montesa i anys despr\xc3\xa9s pilot\xc3\xa0 les KTM, guanyant amb una d'aquestes motocicletes austr\xc3\xadaques el Campionat d'Espanya de 1982 en la nova categoria de 125 cc (instaurada el 1980). _NEWLINE_Ja com a importador de KTM, des del seu establiment dirig\xc3\xad els equips oficials de la marca tant d'enduro com de motocr\xc3\xb2s, patrocinant des de Marsimoto pilots de primera l\xc3\xadnia com ara el sis vegades Campi\xc3\xb3 d'Espanya de motocr\xc3\xb2s (quatre de les quals amb KTM) Pablo Colomina."